รพ.ศิริราชจัดงานน้อมรำลึกในหลวง รัชกาลที่ 9
วันนี้ (13 ต.ค.2561) ผู้สื่อข่าวรายงานว่า โรงพยาบาลศิริราชจัดงาน ศิระกรานพระภูบาลนวมินทร์ ครบรอบ 2 ปี วันคล้ายวันสวรรคตพระบาทสมเด็จพระปรมินทรมหาภูมิพลอดุลยเดช บรมนาถบพิตร พร้อมทำบุญอุทิศถวายเป็นพระราชกุศลและน้อมรำลึกในพระมหากรุณาธิคุณอันหาที่สุดมิได้ตั้งแต่ช่วงเช้า ประชาชนได้ร่วมกันตักบาตรพระสงฆ์ 99 รูป โดยจุดที่ 1 พระสงฆ์ 50 รูป จากหน้าพลับพลาสยามินทราศิริราชานุสรณีย์ ขึ้นสะพานอรุณอมรินทร์ สู่สี่แยกศิริราช รวมกับจุดที่ 2 พระสงฆ์ 49 รูป จากสี่แยกศิริราช ผ่านถนนวังหลัง เข้าประตู ๘ (วังหลัง) ผ่านถนนบวรสถานพิมุข สู่ลานพระราชานุสาวรีย์สมเด็จพระมหิตลาธิเบศร อดุลยเดชวิกรม พระบรมราชชนก ภายในโรงพยาบาลศิริราช ก่อนที่พระสงฆ์จะเริ่มพิธีสวดพระพุทธมนต์และสดับปกรณ์จากนั้นในเวลา 08.00 น. ศ.นพ.ประสิทธิ์ วัฒนาภา คณบดีคณะแพทยศาสตร์ศิริราชพยาบาล มหาวิทยาลัยมหิดล ได้กล่าวถวายสักการะเบื้องหน้าพระบรมฉายาลักษณ์ในหลวง รัชกาลที่ 9 และกล่าวสดุดี พร้อมนำคณะแพทย์ พยาบาลและประชาชน ยืนสงบนิ่งเป็นเวลา 89 วินาทีศ.ดร.นพ.ประสิทธิ์ กล่าวถึงการจัดงานศิระกรานพระภูบาลนวมินทร์ ปีที่ 2 ว่า เป็นความตั้งใจของบุคลากรศิริราชที่ยังคงน้อมรำลึกในพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช บรมนาถบพิตร พร้อมยืนยันจะมุ่งมั่นปฏิบัติงานดูแลคนไทยให้ดีที่สุด เพื่อสืบสานพระราชปณิธาน ดังที่พระองค์ท่านไม่เคยหยุดทรงงานเพื่อคนไทยส่วนบรรยากาศที่โรงพยาบาลศิริราช มีประชาชนพร้อมใจกันสวมใส่เสื้อสีเหลืองมาร่วมงานจำนวนมาก โดยประชาชนบางส่วนได้ถือพระบรมสาทิสลักษณ์ในหลวง รัชกาลที่ 9 นั่งอยู่บริเวณหน้าอาคารเฉลิมพระเกียรติ โดยยังคงมองขึ้นไปบนชั้น 16 ด้วยความอาลัย ซึ่งเคยเป็นที่ประทับรักษาพระอาการประชวรสำหรับกำหนดการจัดงานในช่วงบ่ายจะมีพิธีสวดพระพุทธมนต์อุทิศถวายพระราชกุศลแด่ในหลวง รัชกาลที่ 9 และพิธีเจริญพระพุทธมนต์ถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัวมหาวชิราลงกรณ บดินทรเทพยวรางกูร และในเวลา 15.52 น.อันเป็นเวลาสวรรคต ณ โรงพยาบาลศิริราช จะมีการร่วมกันเจริญจิตภาวนา
โรงพยาบาลศิริราชจัดงาน ศิระกรานพระภูบาลนวมินทร์ ครบรอบ 2 ปี วันคล้ายวันสวรรคตในหลวง รัชกาลที่ 9 เพื่อน้อมรำลึกในพระมหากรุณาธิคุณของพระองค์ โดยมีประชาชนพร้อมใจกันสวมใส่เสื้อสีเหลืองร่วมงานจำนวนมาก
โรงพยาบาลศิริราช,ศิระกรานพระภูบาลนวมินทร์,ในหลวงรัชกาลที่9,วันคล้ายวันสวรรคต,นพ.ประสิทธิ์ วัฒนาภา,ตักบาตร,ไทยพีบีเอส,ข่าวไทยพีบีเอส,ThaiPBSnews,ThaiPBS